
8 Νοεμβρίου 2011

ΔΕΛΤΙΟ ΤΥΠΟΥ 

126 Δήμοι υπέγραψαν την «Ευρωπαϊκή Χάρτα για την Ισότητα των Φύλων στις Τοπικές Κοινωνίες»
Τη Δευτέρα 7 Νοεμβρίου 2011, πραγματοποιήθηκε στο Μουσείο της Ακρόπολης η τελετή υπογραφής της «Ευρωπαϊκής Χάρτας για την Ισότητα των Φύλων στις Τοπικές Κοινωνίες» με την οποία 126 Δήμοι ανέλαβαν δημόσια δέσμευση για την ανάπτυξη και εφαρμογή σχεδίου δράσης για την ένταξη της ισότητας στις πολιτικές του Δήμου τους. 

Στην τελετή απεύθυνε χαιρετισμό ο Πρόεδρος της Ένωσης Δήμων Ελλάδος κ. Κώστας Ασκούνης ο οποίος, αφού αναφέρθηκε στις άνισες συνθήκες εργασίας των δύο φύλων, τόνισε ότι αποτελεί άμεση και επιτακτική ανάγκη να σχεδιαστούν πρόσθετα στρατηγικά προγράμματα που να κατοχυρώνουν τα θεσμικά δικαιώματα και να διασφαλίζουν την ουσιαστική συμβολή των γυναικών στην κοινωνική συνοχή της χώρας μας, ενώ παράλληλα πρόσθεσε ότι η Τοπική Αυτοδιοίκηση στηρίζει την απόφαση του Ευρωπαϊκού Συμβουλίου Δήμων και Περιφερειών και της Επιτροπής αιρετών γυναικών για την σύνταξη της Ευρωπαϊκής Χάρτας για την ισότητα των φύλων στις τοπικές κοινωνίες.
Στην εισαγωγική της ομιλία η Γενική Γραμματέας Ισότητας των Φύλων Μαρία Στρατηγάκη τόνισε πως με την υπογραφή της Χάρτας αναγνωρίζουμε ότι οι δημότες είναι άνδρες και γυναίκες, ζουν και εργάζονται με ισότιμους αλλά διαφορετικούς τρόπους, έχουν διαφορετικές ανάγκες και, αν θέλουμε οι πολιτικές μας να ανταποκρίνονται στις ανάγκες και των δύο, θα πρέπει να το λαμβάνουμε καθημερινά υπόψη. Όταν σχεδιάζουμε πολιτικές, λαμβάνουμε αποφάσεις που επηρεάζουν τις ζωές μας και δρούμε ως πολιτικά υποκείμενα.
Χαιρετισμό εκ μέρους του Δημάρχου Αθηναίων κ. Γιώργου Καμίνη απεύθυνε η Αντιδήμαρχος Αθηναίων κ. Καλλιόπη Γιαννοπούλου επισημαίνοντας τη σημασία της υπογραφής της Χάρτας.
Η κ. Sandra CECIARINI, Διευθύντρια Διεθνών Σχέσεων και Συνεργασίας του Συμβουλίου Δήμων και Περιφερειών της Ευρώπης, αφού παρουσίασε συνοπτικά το ρόλο του Συμβουλίου, χαιρέτισε την υπογραφή της Χάρτας από τους Δήμους, τονίζοντας την υποστήριξη του Συμβουλίου Δήμων και Περιφερειών Ευρώπης στην εφαρμογή της.
Το συνέδριο «Η Πόλη της Ισότητας» συνεχίζεται με Ημερίδα στην οποία αναλύεται και συζητείται ο Οδηγός εφαρμογής της Χάρτας και με παρεμβάσεις από γυναίκες Δημάρχους. Η ημερίδα αναμεταδίδεται διαδικτυακά από τις ιστοσελίδες www.isotita.gr και www.hellasnews.tv. 

Επισυνάπτεται ο κατάλογος των Δήμων που υπέγραψαν την Ευρωπαϊκή Χάρτα για την Ισότητα των Φύλων στις Τοπικές Κοινωνίες

